## Pravilnik o izmjenama Pravilnika o dokumentu za pri­jav­ljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku

### NN 70/2009 (19.6.2009.), Pravilnik o izmjenama Pravilnika o dokumentu za pri­jav­ljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku

70 19.06.2009 Pravilnik o izmjenama Pravilnika o dokumentu za pri­jav­ljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku

MINISTARSTVO POLJOPRIVREDE, RIBARSTVA I RURALNOG RAZVOJA

1724

Na temelju članka 73. stavka 5. Zakona o veterinarstvu (»Narodne novine«, broj 41/07 i 155/08), ministar poljoprivrede, ribarstva i ruralnog razvoja donosi

PRAVILNIK

O IZMJENAMA PRAVILNIKA O DOKUMENTU ZA PRIJAVLJIVANJE VETERINARSKO-
-ZDRAVSTVENOG PREGLEDA POŠILJAKA ŽIVOTINJSKOG PODRIJETLA KOJE ULAZE U REPUBLIKU HRVATSKU

Članak 1.

U Pravilniku o dokumentu za prijavljivanje veterinarsko-zdravstvenog pregleda pošiljaka životinjskog podrijetla koje ulaze u Republiku Hrvatsku (»Narodne novine«, broj 129/06, 139/06, 75/07 i 116/07) članak 2. mijenja se i glasi:

»1) Dokumentacijski pregledi propisani člankom 4. stavkom 3. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske (»Narodne novine«, broj 132/08) provode se u skladu s Dodatkom I. ovoga Pravilnika.

2) Laboratorijski pregledi i analize službenih uzoraka propisani člankom 4. stavkom 4. točkom 2. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske provode se u skladu s Dodatkom II. ovoga Pravilnika.«

Članak 2.

Članak 4. stavak 1. mijenja se i glasi:

»Nakon obavljenog veterinarskog pregleda u skladu s člankom 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske, granični veterinarski inspektor nadležan je za popunjavanje Dijela 2. ZVDU-a te potpisivanje obrasca.«

Stavak 5. mijenja se i glasi:,

»Granični veterinarski inspektor mora čuvati izvornik veterinarskog certifikata ili dokumentaciju koja prati pošiljku, kao i presliku ZVDU-a, najmanje tri godine. Za pošiljke u provozu, čije se konačno odredište nalazi izvan područja Republike Hrvatske ili koje se istovaruju u skladišta odobrena u skladu s člankom 12. stavkom 4. ili člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske, izvornik uvoznog veterinarskog certifikata mora i dalje pratiti pošiljku do konačnog odredišta, a na graničnom veterinarskom prijelazu čuvaju se samo preslike.«

Članak 3.

Članak 9. mijenja se i glasi:

»Proizvodi životinjskog podrijetla koji su dio osobne prtljage putnika ili se šalju fizičkim osobama u obliku malih pošiljaka moraju udovoljavati zahtjevima propisanim Pravilnikom o uvjetima za unošenje proizvoda životinjskog podrijetla u osobnoj prtljazi putnika (»Narodne novine«, broj 56/09).«

Članak 4.

Članak 10. mijenja se i glasi:

»1) Proizvodi biljnog podrijetla navedeni u Dodatku IV. ovoga Pravilnika iz zemalja odobrenih i navedenih u Dodatku V. ovoga Pravilnika, podliježu dokumentacijskom pregledu iz članka 2. stavka 1. ovoga Pravilnika i ukoliko je potrebno, laboratorijskim pregledima iz članka 2. stavka 2. ovog Pravilnika te drugim fizičkim pregledima određenim u Dodatku III. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske.

2) Zahtjevi Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske i ovoga Pravilnika primjenjuju se na sve biljne proizvode navedene u Dodatku IV. ovog Pravilnika, koji na temelju svog podrijetla i narednog odredišta, mogu uzrokovati opasnost od širenja zaraznih ili nametničkih bolesti životinja.«

Članak 5.

U Dodatku III. Dio 1. mijenja se i glasi:

»Ovaj Dio popunjava osoba odgovorna za pošiljku u skladu s člankom 2. točkom (e) Pravilnika o načinu obavljanja veterinarskih pregleda i kontrole proizvoda životinjskog podrijetla u prometu preko granice Republike Hrvatske.

Oznake se stavljaju u odgovarajuću rubriku.«

Dio 1. Rubrika 4. mijenja se i glasi:

»Osoba odgovorna za pošiljku (uključujući špeditera ili agenta): osoba definirana u članku 2. točki (e) Pravilnika o načinu obavljanja veterinarskih pregleda i kontrole proizvoda životinjskog podrijetla u prometu preko granice Republike Hrvatske, koja je odgovorna za pošiljku kada se predoči na graničnom veterinarskom prijelazu i priprema potrebne deklaracije nadležnim vlastima u ime uvoznika: navesti ime i adresu.«

Dio 2. Rubrika 27. mijenja se i glasi:

»Označiti 'pregled plombe' ukoliko kontejneri nisu otvoreni i pregledava se samo plomba u skladu s člankom 4. stavkom 4. točkom 1. podtočkom (a). Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske.«

Rubrika 31. mijenja se i glasi:

»Provoz: Ispuniti kada je prihvatljivo, kod upućivanja pošiljaka koje ne udovoljavaju zahtjevima za uvoz i namijenjene su odredištu u drugoj zemlji, a provoze se preko područja RH cestovnim, željezničkim ili vodenim putem.

Navedeno se mora provoditi pod veterinarskim nadzorom sukladno zahtjevima iz članka 11. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske.«

Rubrika 33. i 34 mijenja se i glasi:

»Koristiti ukoliko pošiljke ne mogu biti prihvaćene za stavljanje u slobodan promet sukladno veterinarskim propisima, već se smatraju visoko rizičnim i treba ih uputiti pod veterinarski i carinski nadzor na jedno od kontroliranih odredišta iz Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske. Prihvaćanje za slobodne zone, slobodna skladišta i carinska skladišta može se odobriti samo kada su ispunjeni zahtjevi propisani u članku 12. stavku 4. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske.«

Rubrika 34. mijenja se i glasi:

»Koristiti za sve nesukladne pošiljke namijenjene premještanju ili čuvanju u skladištima ili kod ovlaštenih operatora u skladu s člankom 13. Pravilnika o načinu obavljanja veterinarskih pregleda i kontrola proizvoda životinjskog podrijetla u prometu preko granice Republike Hrvatske.«

Članak 6.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/137

Urbroj: 525-11-2-0485/09

Zagreb, 1. lipnja 2009.

Ministar
mr. sc. Božidar Pankretić, v. r.

Pravilnik, NN 70/2009-1724